S-376/2017

Mál þetta, sem dómtekið var í dag, er höfðað með tveimur ákærum útgefnum af lögreglustjóranum á höfuðborgarsvæðinu. Fyrri ákæran var gefin út 15. mars 2016, á hendur J-kk-þgf G-kk-þgf, kt. [...], Laxabakka 10, Selfossi, fyrir eftirgreind umferðar- og hegningarlagabrot í Reykjavík, árið 2015,

I.

Þjófnað eða gripdeild með því að hafa:

1. Fimmtudaginn 2. júlí, í verslun Jack and Jones, Kringlunni 4-12, stolið peysu að söluandvirði kr. 8.990, úr versluninni með því að taka peysuna og fara með hana framhjá afgreiðslukassa verslunarinnar.

Telst brot þetta varða við 1. mgr. 244. gr., til vara við 245. gr. almennra hegningarlaga nr. 19/1940.

II.

Umferðarlagabrot með því að hafa:

2. Sunnudaginn 19. júlí ekið bifreiðinni XY-637 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 260 ng/ml og tetrahýdrókannabínól 14 ng/ml ) vestur Arnabakka móts við Eyjabakka uns aksturinn var stöðvaður og á sama tíma haft í vörslum sínum 14,33 g amfetamín, 50,25 g maríhúana og 2,98 g tóbaksblandað kannabisefni sem fannst við leit lögreglu.

3. Sunnudaginn 21. júlí ekið bifreiðinni XY-637 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 315 ng/ml, tetrahýdrókannabínól 10 ng/ml og metamfetamín 215 ng/ml ) um Arnarbakka uns aksturinn var stöðvaður við verslun Iceland.

Teljast brot þessi varða við 1., sbr. 2. mgr., 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007 og þá telst brot í ákærulið 2 varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985, sbr. lög nr. 68/2001, og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006 og að framangreind fíkniefni verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Síðari ákæran er gefin út á hendur ákærða 5. september 2017, fyrir fyrir eftirtalin hegningar-, umferðar- og fíkniefnalagabrot framin í Reykjavík, nema annað sé tekið fram:

I.

Fyrir umferðarlagabrot, með því að hafa, aðfaranótt laugardagsins 11. febrúar 2017, ekið bifreiðinni KX-257 sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist 350 ng/ml af amfetamíni og 8,2 ng/ml af tetrahýdrókannabínól) um Höfðabakka á móts við Depluhóla, uns lögregla stöðvaði aksturinn.

Teljast brot þessi varða við 1. og 2. mgr. 45. gr. a. og 1. mgr. 48. gr., allt sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997 og 5. gr. laga nr. 66/2006.

II.

Fyrir þjófnað og fíkniefnalagabrot, með því að hafa, fimmtudaginn 18. maí 2017 að Suðurgötu 25 í Reykjanesbæ, farið inn í bílskúr og stolið þaðan vespu ásamt hleðslutæki, fræsitönnum, Ikea bollum, fjarstýringu, mótórhjólahjálmi og topplyklum og jafnframt brotið upp glugga í bílskúrnum, í kjölfar þess fyrir að hafa haft í vörslum sínum 1,77 g af maríhúana við Vatnsnesveg, er fannst við leit lögreglu.

Teljast brot þessi varða við 1. mgr. 244. gr. almennra hegningarlaga nr. 19/1940 og 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III.

Fyrir þjófnað, með því að hafa, fimmtudaginn 18. maí 2017 í verslun Tölvulistans við Hafnargötu 90 í Reykjanesbæ, stolið fartölvu að verðmæti kr. 149.995.

Telst brot þetta varða við 1. mgr. 244. gr. almennra hegningarlaga nr. 19/1940.

IV.

Fyrir þjófnað, nytjastuld og skjalabrot, með því að hafa, fimmtudaginn 18. maí 2017 að Hafnargötu 86 í Reykjanesbæ, farið inn í matsölustaðinn Dominos í tvígang og stolið þaðan matvörum að óþekktu verðmæti, svörtum bakpoka sem innihélt ílát af aminó orkudrykk, rafsígarettu og tvo nikótínvökva alls að verðmæti kr. 40.000, 66° norður úlpu og bíllykli sem var í úlpunni, í kjölfar þess tekið bifreiðina PH-723 af bifreiðastæði við sömu byggingu og ekið henni heimildarlaust sem leið lá til höfuðborgarsvæðisins, á leið þessari stolið skráningarmerkjum af bifreiðinni OR-528 í Garðabæ og sett þau skráningarmerki á bifreiðina PH-723 í blekkingarskyni, uns lögregla hafði afskipti af ákærða föstudaginn 19. maí 2017 í bifreiðinni við Grensásveg 14 í Reykjavík.

Teljast brot þessi varða við 1. mgr. 157. gr., 1. mgr. 244. gr. og 1. mgr. 259. gr. almennra hegningarlaga nr. 19/1940, sbr. 1. gr. laga nr. 20/1956.

V.

Fyrir fíkniefnalagabrot, með því að hafa, föstudaginn 19. maí 2017, í bifreiðinni PH-723 sem þá var með röngum skráningarmerkjum OR-528 við Grensásveg 14, haft í vörslum sínum 0,69 g af amfetamíni, sem ákærði framvísaði til lögreglu.

Telst brot þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

VI.

Fyrir þjófnað, með því að hafa, aðfaranótt þriðjudagsins 30. maí 2017, á bifreiðastæði við Ármúla 5, farið inn í bifreiðina JV-892 og stolið þaðan ökuskírteini.

Telst brot þetta varða við 1. mgr. 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, skv. 101. og 102. gr. laga nr. 50/1987, sbr. 25. gr. laga nr. 44/1993, sbr. 18. gr. laga nr. 66/2006.

Jafnframt er krafist upptöku á 1,77 g af marijúana og 0,69 g af amfetamíni, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er háttsemin réttilega heimfærð til refsiákvæða í ákæru.

Ákærði er fæddur í apríl 1990. Hann á að baki nokkurn sakaferil sem nær aftur til ársins 2008. Samkvæmt framlögðu sakavottorði, dagsettu 30. maí 2017, hefur ákærði 16 sinnum áður sætt refsingu. Hinn 4. júlí 2014 var ákærði sakfelldur fyrir þjófnað og umferðarlagabrot og dæmdur í þriggja mánaða fangelsi, þar af voru tveir mánuðir skilorðsbundnir til tveggja ára. Ákærði var dæmdur í 60 daga fangelsi fyrir fíkniefnalagabrot 25. september 2014. Hinn 5. maí 2015 og 18. júní sama ár var ákærða gerð sekt meðal annars vegna umferðarlagabrota og var síðari sektin hegningarauki við þá fyrri. Hinn 8. október 2015 var ákærða enn fremur dæmdur hegningarauki við fyrrgreinda sektardóma frá maí og júní sama ár fyrir að aka sviptur ökurétti og aftur 3. desember 2015 vegna fíkniefnalagabrots. Hinn 15. desember 2015 var ákærða gert að sæta 60 daga fangelsi fyrir nytjastuld og skjalabrot. Ákærði hlaut þriggja mánaða dóm fyrir að aka undir áhrifum ávana- og fíkniefna og sviptur ökurétti sem og fyrir auðgunarbrot, 17. desember 2016. Loks var ákærða gert að sæta fangelsi í 60 daga vegna þjófnaðar og fyrir að aka sviptur ökurétti, 9. desember 2016. Að öðru leyti hefur sakaferill ákærða ekki áhrif við ákvörðun refsingar. Refsing ákærða vegna þeirra brota sem hann er sakfelldur fyrir í þessu máli samkvæmt fyrri ákæru verður ákveðin sem hegningarauki, sbr. 78. gr. almennra hegningarlaga nr. 19/1940.

Með vísan til framangreinds, greiðrar játningar ákærða og að teknu tilliti til 255. gr. sem og 77. gr. almennra hegningarlaga nr. 19/1940 þykir refsing ákærða hæfilega ákveðin fangelsi í sjö mánuði.

Með vísan til lagaákvæða í ákæru er áréttuð ævilöng svipting ökuréttar ákærða frá birtingu dóms þessa að telja.

Með vísan til lagaákvæða í ákæru eru gerð upptæk til ríkissjóðs 15,02 g af amfetamíni, 52,02 g af marijúana og 2,98 g af tóbaksblönduðu kannabisefni, sem lögregla lagði hald á við rannsókn málsins.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 295.120 krónur, að meðtöldum virðisaukaskatti, og 413.108 krónur í annan sakarkostnað.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, J-kk-nf G-kk-nf, sæti fangelsi í sjö mánuði.

Áréttuð er ævilöng svipting ökuréttar ákærða frá birtingu dómsins að telja.

Upptæk eru gerð til ríkissjóðs 15,02 g af amfetamíni, 52,02 g af marijúana og 2,98 g af tóbaksblönduðu kannabisefni.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef hdl., 295.120 krónur og 413.108 krónur í annan sakarkostnað.

L-kvk-nf R-kvk-nf S-kvk-nf